Ügyiratszám: HSZ/31747-1/2020**.**

Látta:

**----------------------------**

Bárdos Ilona

*gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2021. szeptember 22-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Dr. Sóvágó László, Mester József, Tóth Márta

**A Polgármesteri Hivatal részéről jelen vannak:** Dr. Korpos Szabolcs jegyző, Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, Dede Erika egészségügyi, szociális irodavezető, Varga Imre humán-közszolgáltatási irodavezető, Szabóné Szabó Mária vagyongazdálkodási ügyintéző

**Jelen vannak továbbá:** Czeglédi Gyula polgármester, Jónás Kálmán önkormányzati képviselő, Dr. Zajdó Zsolt Hungarospa Zrt. igazgatósági elnök, Matyasovszki Mónika Volánbusz Zrt. képviselője, Nagy László Volánbusz Zrt. képviselője, Nagy Csaba belső ellenőrzési vezető, Galba Csaba Reig Kft. képviselője, Nagy Ádám Reig Kft. képviselője

**Jegyzőkönyvvezető:** Balla Lászlóné

Harsányi István: Köszöntöm a megjelenteket. Az aláírt jelenléti ív alapján megállapítom, hogy a bizottság 4 fővel határozatképes, Nagy Attila bizottsági tag nincs jelen. A meghívóban kiküldött napirendi javaslathoz érkezett egy plusz előterjesztés „Előterjesztés idősek napi rendezvénysorozatról” címmel, melyet, ha tárgyalni kíván a bizottság, napirendre kell venni. Javaslom, vendégeinkre tekintettel vegyük előre a Volánbusz Zrt., a Civil szervezetek támogatása felhasználásnak ellenőrzése és a Hungarospa Zrt. előterjesztéseket.

Van-e más javaslat? – amennyiben nincs, kérem, szavazzunk. Aki egyetért a plusz előterjesztés napirendre vételével és a napirendi javaslat sorrendi módosításával, kérem jelezze.

Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) támogatta az idősek napi rendezvénysorozat előterjesztés napirendre vételét és a napirendek megtárgyalásának sorrendi módosítására irányuló javaslatot.

Aki egyetért a módosított napirendi javaslattal, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) ellenszavazat és tartózkodás nélkül elfogadta a javasolt napirendet (a döntéshozatalban 4 fő vett részt).

**46/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés a helyi menetrendszerinti autóbusz-közlekedés 2020. évi beszámolóval kapcsolatosan. (képviselő-testületi ülés 16. napirend)

Előadó: városfejlesztési irodavezető

1. Előterjesztés a helyi menetrendszerinti autóbusz-közlekedés 2021. I. negyedévi beszámolójáról. (képviselő-testületi ülés 17. napirend

Előadó: városfejlesztési irodavezető

1. Előterjesztés a helyi autóbuszközlekedés menetrendjének módosításával kapcsolatosan. (képviselő-testületi ülés 18. napirend)

Előadó: városfejlesztési irodavezető

1. Előterjesztés Civil szervezeteknek nyújtott 2020. évi önkormányzati támogatások felhasználásának ellenőrzése. (csak bizottsági anyag)

Előadó: jegyző, belső ellenőrzési vezető

1. Előterjesztés a Hungarospa Hajdúszoboszlói Zrt. dolgozóinak 2021. évi bérfejlesztéséről. (képviselő-testületi ülés 07. napirend)

Előadó: igazgatóság elnöke

1. Javaslat a 2021. évi költségvetési rendelet módosítására. (képviselő-testületi ülés 02. napirend)

Előadó: gazdasági irodavezető

1. Előterjesztés Digi Kft. bérleti szerződés hosszabbítására. (képviselő-testületi ülés 03. napirend)

Előadó: gazdasági irodavezető

1. Előterjesztés a Szilfákalja u. 29. szám alatti 5793/32/A/32 hrsz. alatti garázs értékesítéséről. (képviselő-testületi ülés 04. napirend)

Előadó: gazdasági irodavezető

1. Előterjesztés a Gasztrotér hasznosítása kapcsán. (képviselő-testületi ülés 24. napirend)

Előadó: városfejlesztési irodavezető

1. Előterjesztés a Dobó I. u. 8. szám alatti ingatlan értékesítéséről. (képviselő-testületi ülés 05. napirend)

Előadó: gazdasági irodavezető

1. Előterjesztés a Kötelesi u. 34. szám alatti épület bontásáról. (képviselő-testületi ülés 06. napirend)

Előadó: gazdasági irodavezető

1. Előterjesztés pótelőirányzat biztosítására. (képviselő-testületi ülés 09. napirend)

Előadó: humán-közszolgáltatási irodavezető

1. Előterjesztés a Szabó László Alapfokú Művészeti Iskola támogatására. (képviselő-testületi ülés 10. napirend)

Előadó: humán-közszolgáltatási irodavezető

1. Előterjesztés a víziközművek 2021-2035 időszakra vonatkozó gördülő fejlesztési tervének módosításáról. (képviselő-testületi ülés 19. napirend)

Előadó: városfejlesztési irodavezető

1. Előterjesztés a víziközmű vagyon 2022-2036 időszakra vonatkozó gördülő fejlesztési tervének meghatározására. (képviselő-testületi ülés 20. napirend)

Előadó: városfejlesztési irodavezető

1. Előterjesztés kötelező közszolgáltatás megszervezésével kapcsolatosan. (képviselő-testületi ülés 21. napirend)

Előadó: városfejlesztési irodavezető

1. Előterjesztés négyévszakos játszóház fejlesztési területének kijelölésére, tervezési koncepció elfogadására. (képviselő-testületi ülés 22. napirend)

Előadó: városfejlesztési irodavezető

1. Előterjesztés a Gázláng pálya beépítési tervének jóváhagyására vonatkozóan. (képviselő-testületi ülés 23. napirend)

Előadó: városfejlesztési irodavezető

1. Előterjesztés a Hajdúszoboszlói Egyesített Óvoda kérelméről. (képviselő-testületi ülés 25. napirend)

Előadó: városfejlesztési irodavezető

1. Előterjesztés hulladéktároló konténer közterületen történő elhelyezéséről. (képviselő-testületi ülés 26. napirend)

Előadó: városfejlesztési irodavezető

1. Előterjesztés bérleti díj csökkentéssel kapcsolatos egyedi kérelem ügyében. (képviselő-testületi ülés 28. napirend)

Előadó: városfejlesztési irodavezető

1. Előterjesztés a Bocskai Korona bevezetésének lehetőségéről. (képviselő-testületi ülés 29. napirend)

Előadó: gazdaságfejlesztési munkatárs

1. Tájékoztatás az állati hulladék kezelésével kapcsolatos díjszabásról. (képviselő-testületi ülés 31. napirend)

Előadó: városfejlesztési irodavezető

1. Előterjesztés idősek napi rendezvénysorozatról. (képviselő-testületi ülés 13. napirend)

Előadó: egészségügyi-szociális irodavezető

Tájékoztatók, bejelentések.

**1. napirend**

***Előterjesztés a helyi menetrendszerinti autóbusz-közlekedés 2020. évi beszámolóval kapcsolatosan. (képviselő-testületi ülés 16. napirend)***

Harsányi István: van-e kiegészítés? – nincs. Kérdés? vélemény?- amennyiben nincs kérem szavazzunk. Aki a határozati javaslatot támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**47/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a helyi menetrendszerinti autóbusz-közlekedés 2020. évi beszámolóval kapcsolatos előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete továbbra sem fogadja el a Volánbusz Zrt. 2020. évi beszámolóját.**

**Felhatalmazza a Polgármestert a költségek csökkentése és a közszolgáltatási szerződés szükségszerű módosítására vonatkozó egyeztetések lefolytatására.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a helyi menetrendszerinti autóbusz-közlekedés 2021. I. negyedévi beszámolójáról. (képviselő-testületi ülés 17. napirend***

Harsányi István: Van-e kiegészítés? – nincs. Kérdés? vélemény?- amennyiben nincs kérem szavazzunk. Aki a határozati javaslatot támogatja, kérem jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**48/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a helyi menetrendszerinti autóbusz-közlekedés 2021. I. negyedévi beszámolójáról előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Volánbusz Zrt. 2021. I. negyedévre vonatkozó közszolgáltatási beszámolóját 11.353.247 Ft indokolt költséggel és 6.337.247 Ft önkormányzati működési támogatással fogadja el.**

**A beszámoló adataihoz képest az alábbi tételek kerülnek levonásra:**

* **A személyi jellegű ráfordítások esetében a 2019. azonos időszakához mért évenkénti 10-10 %-on felüli bérnövekmény összege, 1.676.210 Ft.**
* **A korábban le nem jelentett autóbuszok karbantartási költségei, 184.543 Ft.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a helyi autóbuszközlekedés menetrendjének módosításával kapcsolatosan. (képviselő-testületi ülés 18. napirend)***

Harsányi István: van-e kiegészítés?

Két határozati javaslat van, az egyik, hogy nem kívánjuk módosítani a menetrendet, a másik, a plusz járatok beindítása 6,5 millió forintért. Úgy gondolom, hogy a jelenlegi menetrend elfogadható, jelen helyzetben néhány emberért nem lenne célszerű plusz 6,5 millió forintot kifizetni az önkormányzatnak. Javaslom az 1. sz. határozati javaslat elfogadását.

Szilágyiné Pál Gyöngyi: a Városfejlesztési és Műszaki Bizottság megtárgyalta az előterjesztést és nem tartja indokoltnak a menetrend módosítást.

Jónás Kálmán: milyen tapasztalatok voltak a midibusszal kapcsolatban?

Nagy László: nagyobb fennakadások nem voltak, illetve a szezonban három alkalommal csoportérkezés miatt nem fértek fel a vonattal érkező utasok a midibuszra. Szeptembertől zökkenő mentesen közlekedik a járat.

Jónás Kálmán: mi az a rezsibusz, illetve rezsijárat? Ezen járatok visszaállítása jár-e extra költséggel?

Nagy László: gyakorlatilag üresen közlekedő buszjárat, a nyári menetrendi időszakban a vasútállomásról szabadnapokon 19:50-kor és 21:50-kor induló járatok – melyek jelenleg rezsi járatként közlekednek – ezen járatok visszaállítása nem jár plusz költséggel.

Jónás Kálmán: támogatom és javaslom a rezsijáratok visszaállítását, illetve téli menetrendszerinti időszakra való kiterjesztését.

Czeglédi Gyula: a Volánbusz Zrt. és a MÁV irányítása összevonásra került, így elképzelhetőnek tartom a 21. században azt kiszámolni (hisz minden elektronizálva van), hogy megközelítően, vagy akár egész pontosan hány utas érkezik városunkba késői járatokkal, és ezen információ birtokában elkerülhető lenne a midibuszokra vonatkoztatva, hogy nem férnek fel a vonattal érkező utasok.

Nagy László: vannak olyan települések ahol a MÁV információi alapján a vonatjáratokhoz, illetve a vonaton utazók száma alapján indítanak megfelelő méretű buszokkal, helyi járatokat.

Harsányi István: van-e további kérdés, vélemény? - amennyiben nincs, kérem szavazzunk. Aki egyetért a rezsijáratok visszaállítására irányuló módosító javaslattal, kérem kézfeltartással jelezze.

A Pénzügyi és Gazdasági Bizottság 4 igen egyhangú szavazattal (Harsányi István, Dr. Sóvágó László, Mester József, Tóth Márta) elfogadta a rezsijáratok újra közlekedtetését, valamint kiterjesztését a téli mentrendi időszakra.

Harsányi István: aki az 1. sz. határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**49/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a jelenleg hatályos autóbusz menetrend módosítását.**

**A Bizottság javasolja a rezsijáratok újra közlekedtetését, valamint kiterjesztését a téli mentrendi időszakra.**

Határidő: 2021. szeptember 23.

Felelős: bizottsági elnök

A Volánbusz Zrt képviselői Matyasovszki Mónika és Nagy László távoztak az ülésről.

1. **napirend**

***Előterjesztés Civil szervezeteknek nyújtott 2020. évi önkormányzati támogatások felhasználásának ellenőrzése. (csak bizottsági anyag)***

Harsányi István: van-e kiegészítés?

Nagy Csaba: négy szervezet önkormányzati támogatása elszámolásának ellenőrzéséről készült az előterjesztés, ezek a Hajdúsági Segítő Centrum Egyesület, a Nap Lányai Kórusért Egyesület, a Magyar Vöröskereszt Hajdú-Bihar Megyei Szervezete és a Kézilabda Klub Hajdúszoboszló. Mind a négy szervezet a pályázati kiírásnak megfelelően, határidőben nyújtották be pályázataikat és megfizették a pályázati díjakat is. A támogatások kiutalása, illetve annak szakmai és pénzügyi elszámolása a támogatási szerződésben foglaltaknak megfelelően zajlott.

A támogatási szerződésben meghatározott határidőn belül mind a négy szervezet benyújtotta az elszámolását, mely két részből szakmai és pénzügyi beszámolóból áll. A szakmai beszámolót az illetékes szakiroda igazolta, a pénzügyi beszámolót a gazdasági iroda ellenőrizte. A benyújtott pénzügyi dokumentumok megfelelőek voltak, számlákkal és kifizetési bizonylatokkal alátámasztva. Az elszámolás megfelelt a pályázatban és a támogatási szerződésben leírtaknak, illetve a vállalt céloknak. Összességében megállapítható, hogy mióta a civil szervezetek támogatásának pénzügyi ellenőrzését végezzük, ez volt az első, amikor minden ellenőrzött szervezetnél hibátlan elszámolást találtunk.

Harsányi István: van-e kérdés? vélemény? –amennyiben nincs, kérem szavazunk. Aki elfogadja a határozati javaslatot, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**50/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a Hajdúsági Segítő Centrum Egyesület, a Nap Lányai Kórusért Egyesület, a Magyar Vöröskereszt Hajdú-Bihar Megyei Szervezete és a Kézilabda Klub Hajdúszoboszló részére nyújtott 2020. évi önkormányzati támogatások felhasználásának ellenőrzéséről készített jelentéseket elfogadja.**

Határidő: 2021. szeptember 22.

Felelős: bizottsági elnök

Nagy Csaba belső ellenőrzési vezető távozott az ülésről.

1. **napirend**

***Előterjesztés a Hungarospa Hajdúszoboszlói Zrt. dolgozóinak 2021. évi bérfejlesztéséről. (képviselő-testületi ülés 07. napirend)***

Harsányi István: van-e kiegészítés?

Dr. Zajdó Zsolt: pontosítani, szeretném a határozati javaslat szövegét, azzal, hogy a bérfejlesztés mértéke konkrétan 10%, tehát a „minimum” szót kérem elhagyni a javaslat szövegéből. Az igazgatóság folyamatosan figyeli a gazdálkodását a cégnek és monitorozza, hogy milyen bérfejlesztések lehetségesek. Jelenleg a nyári adatok még nem állnak rendelkezésre, így biztonsággal ezt a 10 %-ot tudjuk javasolni.

Harsányi István: van-e kérdés?

Dr. Sóvágó László: a fürdőből is és a polgárok közül is többen elmondták, hogy elég feszült a fürdő vezetőség kapcsolata. Ezt állítólag alátámaszthatja az is, hogy a legutóbbi testületi ülésen nem volt ott a vezérigazgató, én most is hiányolom, hisz ő az operatív vezetője a fürdőnek. Meglehetősen szokatlan ez, hisz mégis a vezérigazgató a fürdő legreprezentánsabb képviselője, egy igazgatóság sosem mélyed el olyan terjedelemben a cég munkájában. Van ennek alapja? Én szeretném, ha a fürdő vezérigazgatója is részt venne ezeken az üléseken.

Dr. Zajdó Zsolt: nincsenek olyan feszültségek az igazgatóság és a vezérigazgató között, amelyek bármilyen következtetésekre adnának okot. Nyilvánvaló, hogy bizonyos kérdésekben ütköznek az álláspontok. Jelenleg azért nincs itt vezérigazgató úr, mert a fürdőszövetségi konferencián vesz részt.

Mester József: ha letisztulnak a számok, pontosan láthatóak az eredmények, lesz-e lehetőség, illetve van-e szándék a 10% fölötti béremelésre?

Dr. Zajdó Zsolt: az a szándék, hogy igen. Érezzük mi is ennek a szükségét. Múlt héten személyesen egyeztettünk a dolgozókkal, mivel eléggé felborzolta a kedélyeket az egészségügyi dolgozók kötelező védőoltása. Én úgy érzem, hogy a tájékoztatón valamelyest megnyugtatva sikerült ezt a helyzetet kezelni. Más problémákat is meg kell oldanunk, elég nagy a gyógyászat leterheltsége, ezen is megpróbálunk javítani.

Jónás Kálmán: nem szerepel az előterjesztésben, hogy a 10%-os emelés milyen határidővel történik. Beláthatjuk, hogy ezzel a 10%-os emeléssel sem versenyképes ez a fizetés. Az új dolgozóknak kötelezően megajánlott bér miatt olyan nagy a bérfeszültség, hogy megkezdődött egy elvándorlás, amit mindenképp szükséges megállítani. Tavaly a béren kívüli juttatások is visszavonásra kerültek, én a magam részéről 15%-os béremelést tartanék elfogadhatónak, és még ez sem biztos, hogy fedezi a szabadpiaci béreket. Mindenképp megállítanám a dolgozók elvándorlását, akár ilyen áron is.

Dr. Zajdó Zsolt: a béremelést 2021. október 01-el tervezzük. A jelenlegi eredmények alapján csak a 10%-os emelésre biztosított a fedezet.

Czeglédi Gyula: vannak felelős vezetők a fürdőnél, akik az eredmények alapján tudják, hogy most 10% emelésre van lehetőség. Amennyiben az augusztusi, szeptemberi eredmények láthatóak lesznek, és megengedik, akkor lehet további juttatást adni a dolgozóknak, de nem béremelést, hisz nem tudhatjuk mi lesz jövőre, lesz-e arra keret. Egyszeri évvégi „ösztönző”, juttatás adható a dolgozóknak, ha lesz rá fedezet. Úgy gondolom első a cég biztonságos működése.

Harsányi István: úgy gondolom, hogy ezt a 10 %-ot adjuk oda a dolgozóknak, már ez is egy pozitívum, látják, hogy foglalkozik a cég, illetve az önkormányzat az ott dolgozókkal, de nem tesszük kockára a cég működését. Nagyobb bér kifizetése esetén az is előfordulhat, hogy nem marad pénz ösztönzőre sem. Ha év végén a vezetők úgy látják, hogy van lehetőség béremelésre, de biztonságosabbnak vélik az egyszeri év végi ösztönzőt, a dolgozók ilyen formában kapnak juttatást, és ez is egy pozitívum. Jobb most egy egyszeri év végi ösztönző, mint egy nagyobb béremelés a jövőt kockáztatva, hisz nem tudjuk mi lesz jövőre.

Van-e további kérdés? vélemény?- amennyiben nincs kérem szavazzunk. Mivel módosító javaslat nem hangzott el az eredeti határozati javaslatot teszem fel szavazásra, azzal a pontosítással, hogy a „minimum” szó nem szerepel a javaslatban, csak konkrétan a 10 %. Aki ezzel egyetért, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**51/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének, hogy adja hozzájárulását a Hungarospa Hajdúszoboszlói Zrt. munkavállalóinak a 2020. december havi alapbérre számított 10 %os mértékű bértömeg bérfejlesztéshez.**

Határidő: 2021. szeptember 23.

Felelős: bizottsági elnök

A Hungarospa Hajdúszoboszlói Zrt. igazgatóság elnöke Dr. Zajdó Zsolt távozott az ülésről.

1. **napirend**

***Javaslat a 2021. évi költségvetési rendelet módosítására. (képviselő-testületi ülés 02. napirend)***

Harsányi István: van-e kiegészítés?

Bárdos Ilona: az előterjesztés hasonló szerkezetben készült, mint az eddigi költségvetési rendelet módosítása. Egyetlen rendhagyó pont van benne, a V. 2. pont, a koronavírus járvány

miatti módosítást vonta maga után. Korábban jeleztem a bizottságnak, hogy mivel július 01-től lehet szedni az idegenforgalmi adót, a tervezett összege biztos nem fog befolyni. A bevételi oldal 200.000 E Ft-tal kevesebb, ezért a kiadási oldalt is csökkenteni szükséges ezen összeggel, vagy növelni a bevételt, de annak reális esélye nincs. A táblázatokon kívüli sorokban jelöltük, hogy mely feladatoknál tudtuk csökkenteni a kiadásokat úgy, hogy szeptembertől, nagy valószínűséggel ezek a feladatok is megoldhatók lesznek. Nehéz megszólalnom az előző napirend után, ahol 10% béremelést kapnak a fürdő dolgozók, nálunk az intézményeknél ajánlottak fel béreket is a kiadási oldal csökkentésére. Polgármester úr külön kérése volt az egyeztetések során, hogy a csökkentés az intézményi dolgozók béreit, juttatásait, akár adható pótlékokat, cafetériát ne érintse. A dolgozók a költségvetésben eredetileg tervezett béreket - az egész város vonatkozásában (intézmények, polgármesteri hivatal, önkormányzat) - megkapják.

Dr. Sóvágó László: a béren kívüli – megszokott – juttatások csökkennek?

Bárdos Ilona: ami személyi juttatás kategória nem csökken.

Dr. Sóvágó László: elfogadom, hogy nehéz helyzet van, az élet így hozta, kevesebb a bevétel. Úgy érzem, hogy sok olyan tétel volt, amit nem kellett volna ennek tudatában kiadni. Például a volt „Fűtesz” épület megvételére tizenmilliót fizetni, ez olyan fontos cél volt, ebben a helyzetben? Nem most szembesülünk ezzel, már júniusban tudtuk, hogy 200 millió forint hiány lesz. Úgy gondolom előrelátóbban kellene ezeket átgondolni, kiadni olyanokra, amire nem biztos, hogy kell? Meglátásom szerint a társadalmi szervezetek, egyebek támogatása is igen bőséges volt, a 200 millió forint hiánnyal ez nem áll összhangban. Ezeket sokkal alaposabban kellene megfontolni, mielőtt kiadjuk, a végén nem lesz pénz. A turisztikai szakemberek cikkei szerint az idegenforgalom egy döntő változás előtt áll, és az Hajdúszoboszlót fogja sújtani, mert mindenki keresi majd a magányosabb, természetközeli, az emberekkel kevésbé érintkező üdülési formákat, még ez az év viszonylag szerencsés volt. A jövőre nézve sokkal előrelátóbbnak kell lennünk, közös erővel vissza kell fogni ezeket a kiadásokat. Egyformán kellene mondani, hogy nehéz esztendő van, nehéz a gazdálkodás és nehezen lehet plusz pénzeket adni. Egyébként elfogadom a javaslatot.

Bárdos Ilona: költségvetés készítésekor a rendelet szöveges része tartalmazza, hogy az alapítványok egyéb szervezetek támogatását, illetve a cafetériát II. félévben csak szeptember 15. után és csak akkor lehet fizetni, ha lesz elegendő bevétel.

Harsányi István: van-e további kérdés? vélemény? – amennyiben nincs kérem szavazzunk. Aki elfogadja a rendelet módosítását, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**52/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2021. évi költségvetési rendelet módosítására javaslatot és rendelettervezetet és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Rendelettervezet!**

**Hajdúszoboszló Város Önkormányzata Képviselő-testületének**

**…./2021. (…..) önkormányzati rendelete**

**Hajdúszoboszló Város 2021. évi költségvetéséről szóló 3/2021.(I.28) önkormányzati rendelet módosításáról**

Hajdúszoboszló Város Önkormányzatának Képviselő-testülete az önkormányzat 2021. évi költségvetéséről, módosításának és végrehajtásának rendjéről az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva az államháztartásról szóló 2011. évi CXCV. törvény, az államháztartásról szóló törvény végrehajtásáról a 368/2011. (XII.31.) Kormányrendelet, továbbá a Magyarország helyi önkormányzatairól szóló 2011. évi CLXXXIX. törvény, Magyarország 2021. évi központi költségvetéséről szóló 2020. évi CX. törvény, a jogalkotásról szóló 2010. évi CXXX. törvény, a nemzeti köznevelésről szóló 2011. évi CXC. törvény, valamint Magyarország gazdasági stabilitásáról szóló 2011. évi CXCIV. törvény előírásai és felhatalmazása alapján, az önkormányzat szervezeti és működési szabályzatáról szóló 18/2019. (XI.07.) önkormányzati rendelet (a továbbiakban: rendelet) 17. § (3) bekezdésében biztosított véleményezési jogkörében eljáró Hajdúszoboszló Város Önkormányzata Képviselő-testületének Jogi, Igazgatási és Ügyrendi Bizottsága egyetértésével a következőket rendeli el:

**I. FEJEZET**

**A rendelet hatálya**

**1. §**

A 2021. évi költségvetési rendelet (továbbiakban Ör.) 2. § (1) bekezdése az alábbira változik:

(1) „A képviselő-testület a 2021. évi költségvetés **főösszegét 9.391.587 E Ft**-ban, a bevételek és kiadások egyenlegét

5.184.637 E Ft működési célú bevétellel,

5.351.201 E Ft működési célú kiadással és

- 166.564 E Ft működési egyenleggel, valamint

2.826.052 E Ft felhalmozási célú bevétellel,

4.040.386 E Ft felhalmozási célú kiadással és

- 1.214.334 E Ft felhalmozási egyenleggel,

fogadja el.”

(2) Az eredmény - 1.380.898 E Ft, melynek forrása a 2020. évi pénzmaradvány.

**2.§**

E rendelet kihirdetése napján lép hatályba, de rendelkezéseit 2021. január 1-től a 2021. évi költségvetés végrehajtásáig kell alkalmazni.

Czeglédi Gyula sk. Dr. Korpos Szabolcs sk.

polgármester jegyző

Határidő: 2021. szeptember 23.

Felelős: bizottsági elnök

1. **napirend**

***Előterjesztés Digi Kft. bérleti szerződés hosszabbítására. (képviselő-testületi ülés 03. napirend)***

Harsányi István: van-e kiegészítés? nincs. Kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**53/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Digi Kft. bérleti szerződés hosszabbítására előterjesztést és határozati javaslatot és javasolja Hajdúszoboszló Város Önkormányzata Képviselő-testületének, hogy járuljon hozzá a Digi Távközlési és Szolgáltató Kft. valamint Hajdúszoboszló Város Önkormányzata között 2016.11.21. napon, a Hajdúszoboszló, Csanády tér, 1593 hrsz- alatti víztorony 15 m2 nagyságú területére, távközlési állomás létesítése céljából létrejött bérleti szerződés változatlan feltételek melletti, 2026. 12. 31. napig történő meghosszabbításához.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Szilfákalja u. 29. szám alatti 5793/32/A/32 hrsz. alatti garázs értékesítéséről. (képviselő-testületi ülés 04. napirend)***

Harsányi István: van-e kiegészítés?

Bárdos Ilona: az előterjesztés címét szeretném pontosítani, nem a garázs hanem a garázs alatti földterület értékesítéséről.

Harsányi István: a többi garázs alatti földterületet megvásárolták a garázstulajdonosok?

Mester József: mennyi volt a garázs alatti földterület bérleti díja?

Szabóné Szabó Mária: ezen a garázssoron már csak ez az egy földterület van, amit nem értékesítettünk, a többit már korábban megvásárolták.

A garázs alatti földterület bérleti díja minimális összeg, 20-25 ezer forint évente.

Mester József: tehát 10-15 év múlva folyna be annyi bérleti díj, amennyiért most értékesítjük, nem éri meg visszatartani.

Harsányi István: van-e további kérdés? vélemény? amennyiben nincs, kérem szavazzunk. Aki a határozati javaslatot a cím módosításával elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**54/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Szilfákalja u. 29. szám alatti 5793/32/A/32 hrsz. garázs alatti földterület értékesítéséről előterjesztést és határozati javaslatot és javasolja Hajdúszoboszló Város Önkormányzata Képviselő-testületének, hogy járuljon hozzá a Hajdúszoboszló, Szilfákalja u. 29. szám alatti 5793/32/A/32 hrsz-ú, 18 m2 nagyságú, garázs alatti földterület ingatlan bruttó 290.000 Ft összegű eladási áron történő értékesítéséhez a felépítmény tulajdonosa, Kálmán Sándorné részére.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Gasztro tér hasznosítása kapcsán. (képviselő-testületi ülés 24. napirend)***

Harsányi István: van-e kiegészítés?

Szilágyiné Pál Gyöngyi: korábbi bizottsági üléseken módosító javaslat született az új teljesítési határidő meghatározására, a Reig Kft. által kért határidő: 2022.03.31. A szakbizottságok új teljesítési határidőnek a 2021.12.31. dátumot támogatták, azzal az indokkal, ha mégsem valósul meg ez a létesítmény eddig az időpontig, akkor legyen elegendő idő új pályázati eljárás lebonyolítására, hogy a következő szezonban valamilyen létesítmény üzemeljen ezen a helyszínen. A bérleti díj részleges vagy teljes elengedése kapcsán a bizottságok egyetértettek abban, hogy 50%-os bérleti díjmérséklést támogatnak, tehát a 4 millió forintos bérleti díjat a cégnek 2021. szeptember 30-ig meg kell fizetnie. A bizottságok egyetértettek abban, hogy a szerződés felülvizsgálatra és módosításra kerüljön, jogi, pénzügyi, garanciális beépítések kerüljenek a szerződésbe.

Galba Csaba: szerződés szerinti tevékenységet nem folytattunk, igaz volt javaslatunk a tér használatára, ami el lett utasítva, ezért is kérnénk nagyobb mértékű díjelengedést, illetve mérséklést. A javasolt bérleti díj elengedést kifejezetten ellenségesnek érzem.

Dr. Sóvágó László: tudható-e, hogy a bizottságok miért javasoltak 50-%-os díjelengedést, mi az oka?

Mester József: a díjmérséklési javaslat oka a pandémia, amiatt nem sikerült a cégnek elkészíteni a felépítményt, illetve azt üzemeltetni. A többi bérlőnkkel is így jártunk el, 50%-os bérleti díj csökkentést tudtunk biztosítani a veszélyhelyzetre tekintettel.

Az 50%-os díj további mérséklését illetően, tudni kell, hogy azon kívül, hogy a városnak kiesett ez a bérleti díj, sokkal nagyobb a kiesésünk, ugyanis nem tudtuk a turistákat szórakoztatni ezen a területen. A turisták, illetve a lakosság felé, sokkal nagyobb ez a presztízsveszteség, mint ez a 4 vagy 8 millió forint.

További mérséklésről azt gondolom, a bérleti díj 50%-os mérséklése egy méltányos dolog, hisz kérhetnénk a teljes 8 millió forint bérleti díjat is attól, hogy nem volt szórakoztatás a téren, és a többi bérlőnek is 50%-os díj elengedést biztosítottunk, akik egyébként kiszolgálták a turistákat, ami a Reig Kft. részéről nem történt meg.

Dr. Sóvágó László: nem tartom helyesnek a bérleti díjmérséklést. Azt gondolom, hogy erre az jogosult, aki önhibáján kívül került ilyen helyzetbe, és mindez méltányolható is. Itt se önhiba, se méltányolhatóság nincs. A Kft. abban a tudatban pályázott, hogy ez a világjárvány létező dolog, ha kellően felkészültek azt is meg kellett volna nézni, hogy a járvány ideje alatt az anyagellátás biztosított-e, amennyiben nem, akkor nem kellett volna pályázni, mert nem teljesíthető. Azok a bérlők, akik a pavilonokat régóta bérlik, nem tudhatták, hogy járvány lesz. Semmi olyan esemény, váratlan körülmény nem érhette a céget, ami meglepetés erejével hatott volna. Amikor kiderült, hogy nem tudja a cég teljesíteni a vállaltakat, felmondhatta volna a bérleti szerződést, de nem tette, hanem kifogásokra hivatkozva, a díj elengedését kéri. Nem javaslom a bérleti díj elengedését és mérséklését, a Kft. hibájából nem voltak rendezvények ezen a téren, arról nem beszélve, hogy a képviselő-testület huszonmillió forintot költött erre a területre és semmi nem történt ebben az évben. Azt gondolom, hogy a Reig Kft-nek örülnie kell, ha az önkormányzat nem mondja fel a szerződést, és lehetővé teszi, hogy jövőre a pályázatban vállaltakat megvalósítsák, viszont a teljes bérleti díjat meg kell fizetni.

Czeglédi Gyula: az önkormányzat ügyvédje megírta a bérleti szerződés felmondására irányuló levelet, az érvényesítése azért nem történt meg időlegesen, mert azt a jelzést kaptuk, hogy a munkálatok elkezdődtek a gasztro téren, készülőfélben van a létesítmény. A bérlő kérésével ellentétben, ha megnézzük azokat a paramétereket, melyek az előző bizottsági üléseken elhangzottak 2021. szeptember 30-ig be kell fizetni a 4 millió forintot a bérlőnek, és 2021. december 31-ig el kell készülnie a létesítménynek. Ez egy „mentsvárat” jelent a vállalkozónak, hogy megvalósítsa az általa elképzelt fejlesztést a térre. Úgy érzem minden bizottsági ülésen szigorú és kemény feltételek igénye merült fel, ez fogalmazódott meg a határozati javaslatban. Az ügyvédi felmondás nemcsak a teljes bérleti díj megfizetését kéri, hanem az önkormányzatot ért kár összegét is, ami abból adódott, hogy szerződésszerűen nem teljesített a partner.

Galba Csaba: a létesítménynek nagyobb része faburkolat, és pont akkor nem lehetett faanyagot beszerezni, mikor nekünk készen kellett volna lenni. A fa nem különleges, hanem egy általános anyag, ezt nem gondolhatta senki előre, és véleményem szerint ez mégiscsak egy rendkívüli helyzet.

Dr. Sóvágó László: ez annak a felelőssége, aki ezt a kockázatot vállalja.

Tóth Márta: szeretném megkérdezni, hogy Galba úr milyen minőségben van itt, ki a Kft. tulajdonosa? Önöket tájékoztatták arról, hogy a cégkivonaton végrehajtás szerepel? Felmerül a kérdés, hogy mennyire stabil az a cég, akivel szemben közjegyző által végrehajtást kell indítani?

Galba Csaba: én a Reig Kft. által megbízott projektvezetője vagyok ennek a beruházásnak. A Kft. tulajdonosa Krizsó Dezső Albert.

Volt már olyan, hogy a számlát meg sem kaptuk, de az összegét végrehajtatták. A cég jelenleg stabil, ennek a bejegyzésnek utána kell néznem, a végrehajtónál lekérdezhető.

Mester József: komoly problémákra utal, ha egy cégnél néhány tízezer forintért közjegyző általi végrehajtást indítanak, a stabilitás megkérdőjelezhető.

Harsányi István: amennyiben további kérdés, vélemény nincs szavazzunk. A határozati javaslat három bekezdésben taglalja a határidő hosszabbításra, a bérleti díj megfizetésre és a szerződés felülvizsgálatára irányuló javaslatot. Mivel módosítások hangzottak el, azokról kell előbb döntenünk.

Dr. Sóvágó László: a pénzügyi bizottság, ha elfogadja az elhangzott módosítást, akkor a többiről nem szükséges szavazni. A határidőre a szerződés az irányadó, nem kell engedményeket tennünk, mert, ha esetleg peres ügy lesz belőle, az nem biztos, hogy kedvező lesz az önkormányzat részére.

Czeglési Gyula: lehetőség van arra, hogy ez a bizottság az őt érintő bérleti díj kérdésében hozzon döntést, a holnapi jogi, igazgatási bizottsági ülésen döntsenek a szerződés felülvizsgálatával kapcsolatban. A városfejlesztési bizottság már döntött egy határidő módosításról, majd holnap a testület dönt arról, hogy mit fogad el a javaslatokból.

Harsányi István: aki egyetért azzal, hogy csak a bérleti díjról szavazzunk, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) támogatta hogy a gasztro tér hasznosítása kapcsán csak a pénzügyet érintő bérleti díjról szavazzanak.

Harsányi István: aki egyetért a bérleti díjra vonatkozó módosító javaslattal, hogy bérlő a teljes bérleti díjat, 8 millió forintot fizessen, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) ellenszavazat és tartózkodás nélkül elfogadta a módosító javaslatot (a döntéshozatalban 4 fő vett részt).

**55/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága javasolja elfogadásra Hajdúszoboszló Város Önkormányzata képviselő-testületének, hogy a gaszto tér hasznosítása kapcsán a Reig Kft. a szerződés szerinti 2021. évre vonatkozó teljes bérleti díjat – 8 millió forint –fizesse meg.**

A Reig Kft. képviselői Galba Csaba és Nagy Ádám távoztak az ülésről.

1. ***napirend***

***Előterjesztés a Dobó I. u. 8. szám alatti ingatlan értékesítéséről. (képviselő-testületi ülés 05. napirend)***

Harsányi István: van-e kiegészítés? Van-e kérdés? vélemény? – amennyiben nincs kérem szavazzunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**56/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Dobó I. u. 8. szám alatti ingatlan értékesítéséről előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a Hajdúszoboszló, Dobó I. u. 8. szám alatti 4679 hrsz-ú, 1100 m2 nagyságú, beépítetlen terület megnevezésű ingatlant felveszi az árverésen értékesítendő ingatlanok listájára, bruttó 14.820.000 Ft összegű licitálási alapáron.**

**Hajdúszoboszló Város Önkormányzatának Képviselő-testülete utasítja a Gazdasági Irodát az ingatlan árverési eljárás lefolytatására.**

**Hajdúszoboszló Város Önkormányzatának Képviselő-testülete felhatalmazza a Polgármestert az adás-vételi szerződés aláírására.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Kötelesi u. 34. szám alatti épület bontásáról. (képviselő-testületi ülés 06. napirend)***

Harsányi István: van-e kiegészítés? – nincs. Kérdés?

Mester József: milyen pályáztatás vagy felkérés alapján lett kiválasztva a vállalkozó a bontásra? Kicsit soknak tartom ezt az összeget ezért a bontásért.

Bárdos Ilona: mivel az épület „életveszélyes” sürgős a lebontása, így nem volt idő pályáztatásra. A munka elvégzésére azt a vállalkozó kértük fel, aki ilyen munkálatokat szokott végezni az önkormányzatnak.

Czeglédi Gyula: javaslom a bontási díj csökkentése érdekében további tárgyalások folytatását a vállalkozóval, ezt soknak tartom.

Jónás Kálmán: Véleményem szerint is magas ez az összeg. Mielőtt a bontást elkezdik, mindenképp javaslom egy rágcsálóírtást elvégeztetni, mert a szomszédos lakók attól tartanak, hogy a bontás után ellepik a környéket a patkányok.

Harsányi István: van-e kérdés? vélemény? – amennyiben nincs, kérem szavazzunk. Aki az elhangzott módosításokkal – a hivatal folytasson tárgyalást a bontási díj csökkentésére, a bontás előtt végezzenek rágcsálóírtást) a határozati javaslatot támogatja, kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a módosított javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**57/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének adja hozzájárulását a Hajdúszoboszló, Kötelesi u. 34. szám alatti életveszélyes épület bontásához, azzal a feltétellel, hogy az épület tulajdonosának gondnoka nyilatkozata alapján a jövőben nem támaszt igényt Hajdúszoboszló Városától lakhatása megoldására.**

**Hajdúszoboszló Város Önkormányzatának Pénzügyi és Gazdasági Bizottsága javasolja, a hivatal folytasson tárgyalást a bontási díj csökkentésére, mely költséget a Képviselő-testület 3/2021.(I.28.) Ör. rendelet 13. melléklet 18/ÖK sz. Méltányossági kisajátítás keret terhére biztosítja.**

**Hajdúszoboszló Város Önkormányzatának Pénzügyi és Gazdasági Bizottsága javasolja az épület bontása előtt rágcsálóírtás elvégzését.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés pótelőirányzat biztosítására. (képviselő-testületi ülés 09. napirend)***

Harsányi István: van-e kiegészítés? Kérdés? vélemény? – amennyiben nincs, kérem szavazzunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**58/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének, hogy a Hajdúszoboszlói Városi Televízió részére az előterjesztésben megfogalmazottak szerint 943.048 Ft személyi juttatás és 146.172 Ft járulék kiadás fedezetére összesen 1.089.220 Ft pótelőirányzatot biztosítson.**

**A kért pótelőirányzati igény forrása a város költségvetésének általános tartaléka.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Szabó László Alapfokú Művészeti Iskola támogatására. (képviselő-testületi ülés 10. napirend)***

Harsányi István: van-e kiegészítés? Kérdés? vélemény? – amennyiben nincs, kérem szavazzunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**59/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének, hogy a Szabó László Alapfokú Művészeti Iskolát 1.000.000 Ft működési támogatásban részesítse. A támogatás forrása a város költségvetésének általános tartaléka.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a víziközművek 2021-2035 időszakra vonatkozó gördülő fejlesztési tervének módosításáról. (képviselő-testületi ülés 19. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**60/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a víziközművek 2021-2035 időszakra vonatkozó gördülő fejlesztési tervének módosításáról előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete a 2021-2035. évekre szóló, az ivóvízellátás, szennyvízelvezetés és tisztítás (vízmű-rendszer kódjai: 11-05175-1-001-00-10, 21-05275-1-001-00-06) Gördülő Fejlesztési Tervében történő módosításokat elfogadja az alábbiak szerint:**

* **a 2021-2035. évi ivóvízellátás beruházás (11-05175-1-001-00-10) tervében a V-B2 sor *„Energiahatékony búvárszivattyúk beszerzése”* sor tervezett költségét megemeli nettó 3.000.000,-Ft-ról nettó 3.298.000,-Ft-ra, a különbözet fedezetét a Hajdúkerületi és Bihari Viziközmű Szolgáltató Zrt. használati díjának terhére biztosítja**
* **a 2021-2035. évi ivóvízellátás beruházás (11-05175-1-001-00-10) tervében V-B1 soron szerepelő *„Víztorony felújítása (víztér szigetelés)”* elnevezésű beruházást a középtávú célok közé sorolja**
* **2021-2035. évi szennyvízelvezetési és tisztítási (21-05175-1-00-06) felújítási és pótlási tervében az SZV-FP4 pontja az alábbira módosul *„Szennyvíztelep V. számú fúvójának pótlása”* a *„Szennyvíz átemelők szerelvényeinek, vezető csöveinek, kezelő felületeinek felújítása pótlása”* elnevezésű feladatot átsorolja 2022-re a középtávú feladatok közzé, a költségkeret változatlanul hagyása mellett**
* **a 2021-2035. évi szennyvízelvezetési és tisztítási (21-05175-1-00-06) beruházás tervében SZV-B2 soron szereplő *„Hatósági kötelezés alapján komposzt deponáló terület kialakítása I. ütem”* elnevezésű beruházást a középtávú célok közé sorolja**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a víziközmű vagyon 2022-2036 időszakra vonatkozó gördülő fejlesztési tervének meghatározására. (képviselő-testületi ülés 20. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**61/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a víziközmű vagyon 2022-2036 időszakra vonatkozó gördülő fejlesztési tervének meghatározására előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

1. **Hajdúszoboszló Város Önkormányzatának Képviselő-testülete az előterjesztés mellékletét képező, 2022-2036. évekre szóló, az ivóvízellátás, szennyvízelvezetés és tisztítás (vízmű-rendszer kódjai: 11-05175-1-001-00-10, 21-05275-1-001-00-06) Gördülő Fejlesztési Tervét – beruházások - elfogadja.**

**A Képviselő-testület felhatalmazza a polgármestert a szükséges nyilatkozatok megtételére, egyben felhatalmazza a Hajdúkerületi és Bihari Víziközmű Szolgáltató Zrt-t a terv Magyar Energetikai és Közmű-szabályozási Hivatalnak történő benyújtására jóváhagyás végett.**

1. **Hajdúszoboszló Város Önkormányzatának Képviselő-testülete az előterjesztés mellékletét képező, 2022-2036. évekre szóló, az ivóvízellátás, szennyvízelvezetés és tisztítás (vízmű-rendszer kódjai: 11-05175-1-001-00-10, 21-05275-1-001-00-06) Gördülő Fejlesztési Tervét – felújítások, pótlások – elfogadja.**

**A Képviselő-testület felhatalmazza a Hajdúkerületi és Bihari Viziközmű Zrt-t –mint a terv benyújtásáért felelőst - a terv Magyar Energetikai és Közmű-szabályozási Hivatalnak történő benyújtására jóváhagyás végett.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés kötelező közszolgáltatás megszervezésével kapcsolatosan. (képviselő-testületi ülés 21. napirend)***

Harsányi István: van-e kiegészítés? kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**62/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a kötelező közszolgáltatás megszervezésével kapcsolatosan előterjesztést és határozati javaslatot, és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete támogatja pályázat kiírását a vízgazdálkodásról szóló 1995. évi LVII. törvény 44/c. § alapján – a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI.29.) Kormányrendelet szerint a közszolgáltató kiválasztása céljából.**

**A megpályázható közszolgáltatási időszakot 5 évben határozza meg.**

**A Képviselő-testület utasítja a jegyzőt a pályázati eljárás lefolytatására, a polgármestert a közszolgáltatási szerződés aláírására.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés négyévszakos játszóház fejlesztési területének kijelölésére, tervezési koncepció elfogadására. (képviselő-testületi ülés 22. napirend)***

Harsányi István: van-e kiegészítés?

Szilágyiné Pál Gyöngyi: szakbizottsági ülésen alpolgármester úr javasolta – amit támogatott a bizottság - hogy a külső területen is jelenjenek meg játékelemek, ne csak parkosítsunk és pihenőhelyet alakítsunk a játszóház környezetében.

Dr. Sóvágó László: nem értem miért a rendezvény térre tervezzük ezt a játszóházat, mikor szervesen illeszkedik a szabadidőpark egészéhez. Hely is van, és az egész család kikapcsolódását szolgálhatja.

Szilágyiné Pál Gyöngyi: a tervező összehasonlította a két helyszínt, és a választásának indoklásában az áll, hogy a város üdülőihez zöldterületek megtartása fontos feladat, a leendő épület nagysága miatt sok fa kivágásra kerülne sor, településképi szempontból nem érvényesülne az épület, mert az ingatlan hátsó részén elrejtve, a benzinkút mögötti területen épülne, emiatt a megközelítése kicsit „körülményesebb”. A rendezvény tér és a szabadidőpark területének nagysága is lehetővé teszi a játszóház építését, az említett szempontok miatt esett a választás a rendezvény térre.

Dr. Sóvágó László: jelenleg nem sok realitása van ennek, hisz ez a beruházás akkor valósulhat meg, ha erre központi pénz érkezik.

Harsányi István: van-e további kérdés? vélemény? – amennyiben nincs kérem szavazzunk. Aki az előterjesztést támogatja, kérem kézfeltartással jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**63/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a négyévszakos játszóház fejlesztési területének kijelölésére, tervezési koncepció elfogadására előterjesztést és határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak szerint:**

**Hajdúszoboszló Város Önkormányzatának Képviselő-testülete elfogadja fejlesztési területként a Gábor Áron utcai (hrsz 3030/3) ingatlant és hozzájárul a négyévszakos játszóház tervezési feladatainak megkezdéséhez - az előterjesztésben megjelölt funkciókkal - a pályázati támogatási kérelem előkészítéséhez.**

**A további tervezési munkálatokhoz 10 M Ft keretösszeget különít el a 2021. évi városi költségvetés általános tartalék sorának terhére.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Gázláng pálya beépítési tervének jóváhagyására vonatkozóan. (képviselő-testületi ülés 23. napirend)***

Harsányi István: van-e kiegészítés?

Szilágyiné Pál Gyöngyi: az eddigi szakbizottsági üléseken a határozati javaslat nem nyert támogatást. A beépítési terv egy kisebb csarnok építésének lehetőségét biztosítja, és egy 20x40 méteres kézilabdapályának kellene elférni a csarnokban, ehhez lényegesen nagyobb épületre lenne szükség. A beépítési tervjavaslaton jól látszik, mennyire gazdálkodni kellett a hellyel, hogy minden funkció biztosított legyen a létesítményben.

A bizottságok az irányba kérik a továbbtervezést, hogy a munkacsarnok lehetőséget adjon egy kézilabdapálya elhelyezésére, nemcsak edzőtermeket kell tartalmazni. Nem ragaszkodnak a nagyméretű füvespályához, egy kisebb pálya megvalósítása is elégséges, ha ezzel teret nyerünk, ahol nagy biztonsággal minden funkció elhelyezhető. A rendezési terv előírásait sem kell feltétlenül figyelembe venni a tervezőnek, viszont lehetőség szerint a Búzavirág utcai átkötés maradjon meg, illetve a parkolót sem feltétlenül telken belül kell biztosítani. Erre lehetőséget adhat a rendezési terv, az ingatlan a Gázláng utca felöl van, egy háromszög alakú terület kerül leválasztásra most még lakott funkcióként, nyilván ez kiszabályozható rendezési terv módosítással, és parkolók ott is elhelyezhetőek.

Mester József: bizottságunkra a pénzügyi része tartozik elsősorban, de mivel áttervezésre kerül, most ennek összege is változni fog.

Szilágyiné Pál Gyöngyi: az előterjesztésben szerepel, hogy a korábban megfogalmazódott tervjavaslat, mintegy másfél milliárd forintnyi fejlesztés.

Harsányi István: arról szavazhattunk, hogy a többi szakbizottság javaslatát támogatjuk-e.

Jónás Kálmán: szükségesnek tartom a homokos strandpályák mellett zuhanyzó kialakítását. Ezek a tervek nagyon konzervatívak, például ha már megfogalmazásra kerültek a diáksport célok, lehetne oda súlylökő részt, távolugráshoz területet kialakítani. ezek a diáksport alapvető részei, fontosnak tartanám beépíteni. Jó ötletnek tartom a kisméretű földbe süllyesztett színpad kialakítását. Nem igényel nagy területet, viszont átadó ünnepségek lebonyolítására megfelelő.

Czeglédi Gyula: a tervezés szempontjából fontos, hogy azt is lehetőségként mondtuk, hogy a rendezési terv módosításra kerüljön, mert ott egy sor zsák utca van, ez a terv az egészet fel akarja tárni, és az valószínűleg az ott élőket is zavarná. Ha valaki egy zugba beköltözik, az utána lakószínűleg nem azt akarja, hogy az egész lakótelep rajta keresztül közlekedjen. Ilyen szempontból is érdemes felülvizsgáltatni a rendezési tervet, hogy tényleg szükséges-e ott azokat a kis utcákat felnyitni és forgalmassá tenni.

Harsányi István: van-e további kérdés, vélemény? – nincs. Sok ötlet elhangzott, de konkrétum nincs, azt gondolom arról szavazzunk, hogy több alternatívát készíttessen el a hivatal és terjessze ismét a döntéshozók elé. Aki ezzel egyetért, kérem jelezze.

A Pénzügyi és Gazdasági Bizottság 3 igen szavazattal (Harsányi István, Mester József, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**64/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága javasolja, hogy a hivatal készíttessen több alternatívát a Gázláng pálya beépítésére és ismét terjessze a döntéshozók elé.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Hajdúszoboszlói Egyesített Óvoda kérelméről. (képviselő-testületi ülés 25. napirend)***

Harsányi István: van-e kiegészítés ? kérdés? vélemény? – amennyiben nincs kérem szavazzunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**65/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja elfogadásra Hajdúszoboszló Város Önkormányzata Képviselő-testületének, a 2021. évi városi költségvetés intézményfelújítási kerete (14. sz. melléklet 2/ÖK sor) terhére a Kovács Gyula u. 24. sz. alatti Mesevár Óvoda melegítőkonyhája felújítási tervének elkészítését, és erre 1.000.000 Ft keretösszeget elkülönítését.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés hulladéktároló konténer közterületen történő elhelyezéséről. (képviselő-testületi ülés 26. napirend)***

Mester József: tényleg testületi döntést igényel, egy konténer kihelyezése? Azt gondolom talán ezt más hatáskörbe kellene tenni.

Szilágyiné Pál Gyöngyi: közterületen lévő parkolóban akarják elhelyezni a hulladéktároló konténert, ezért szükséges az engedélyezés.

Harsányi István: van-e további kérdés? vélemény? – amennyiben nincs kérem szavazzunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**66/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Bárdos Lajos Általános Iskola előtti parkolóban az Arany János utca felőli bejáratától az Arany János utca felé eső parkolórész térítésmentes igénybevételét, iskolai hulladékgyűjtés megrendezéséhez szükséges konténer elhelyezése céljából 2021. október 15. napján (esőnap 2021. október 18.).**

Határidő: 2021. szeptember 23.

Felelős: bizottsági elnök

1. **napirend**

***Előterjesztés bérleti díj csökkentéssel kapcsolatos egyedi kérelem ügyében. (képviselő-testületi ülés 28. napirend)***

Harsányi István: van-e kiegészítés ? kérdés? vélemény? – amennyiben nincs kérem szavazzunk. Nemlegesen van megfogalmazva a határozati javaslat, tehát aki támogatja, az nem javasolja a használati díj elengedését. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**67/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága nem támogatja a benyújtott kérelem alapján a Jókai sor 7. sz. pavilon bérlőjének kérelmét a közterület-használati díj mértékének elengedésére vonatkozóan.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés a Bocskai Korona bevezetésének lehetőségéről. (képviselő-testületi ülés 29. napirend)***

Harsányi István: van-e kiegészítés ? kérdés? vélemény? – amennyiben nincs kérem szavazzunk. Szintén nemlegesen van megfogalmazva a határozati javalat. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**68/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága az előterjesztésekben foglaltak alapján nem támogatja a Bocskai Korona fizetőeszköz bevezetését.**

Határidő: 2021. szeptember 23.

Felelős: bizottsági elnök

1. **napirend**

***Tájékoztatás az állati hulladék kezelésével kapcsolatos díjszabásról. (képviselő-testületi ülés 31. napirend)***

Harsányi István: van-e kiegészítés? – nincs. Kérdés, vélemény?

Dr. Sóvágó László: az, hogy kevés az ilyen beszállítás, pont a fordított döntésre is szolgál, ha olyan kevés, akkor miért nem kell ezt megengedni, hisz nem befolyásolja a beszedett összeget. Az előterjesztésben leírtak az ellentétes döntést is megindokolná.

Jónás Kálmán: nem merült fel egy kisállat temető lehetősége? ezzel kapcsolatban sok megkeresés érkezett hozzám, mert egyre több lakótelepi lakónak van kis állata. A gyepmesteri telepen lenne erre a célra terület is.

Tóth Márta: azt gondolom ezt nem a városnak kellene megvalósítani, ha van rá igény, hanem magánjelleggel.

A Pénzügyi és Gazdasági Bizottság 3 igen szavazattal (Harsányi István, Mester József, Tóth Márta) 1 tartózkodás (Dr. Sóvágó László) és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**69/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a tájékoztatóban foglaltakat elfogadja.**

Határidő: 2021. szeptember 23.

Felelős: bizottsági elnök

1. **napirend**

***Előterjesztés idősek napi rendezvénysorozatról. (képviselő-testületi ülés 13. napirend)***

Dede Erika: ez a szokásos városi idősek napi rendezvény, amit mindig a szociális szolgáltató intézményünk szervezésében bonyolítunk le. Tavaly nem került megrendezésre, most elkezdtük a szervezést, ehhez kérjük a támogatást, ugye elhangzott, hogy az intézményektől elvonásra kerültek bizonyos összegek. A rendezvényt október 07-re terveztük, és kizárólag oltási igazolással látogatható.

Harsányi István: van-e kérdés? vélemény?- ha nincs szavazunk. Aki a határozati javaslatot támogatja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Dr. Sóvágó László, Mester József, Tóth Márta) tartózkodás és ellenszavazat nélkül elfogadta a javaslatot (a döntéshozatalban 4 fő vett részt) és - az előterjesztésben foglaltak alapján - a következő határozatot hozta:

**70/2021. (IX. 22.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja és javasolja Hajdúszoboszló Város Önkormányzata Képviselő-testületének, hogy a város időseit „Idősek Napja” alkalmából műsoros est megrendezésével köszöntsék, és a program lebonyolításához 400.000 Ft önkormányzati támogatás biztosítását a 2021. évi városi költségvetés „Tartaléka” terhére. Az összeg támogatási szerződés alapján a szervező intézmény számlájára utalandó.**

Határidő: 2021. szeptember 23.

Felelős: bizottsági elnök

Harsányi István: kell-e még valamit tárgyalnunk? van-e valakinek bejelentenivalója, kérdése? - amennyiben nincs köszönöm a részvételt. További szép napot kívánok mindenkinek!

A Pénzügyi és Gazdasági Bizottság elnöke 1600 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2021. szeptember 23-ai üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági tag***

**Balla Lászlóné**

***jegyzőkönyvvezető***